Иван Вазов
Птичка

chitanka.info

Птиченцето труд не знае,

нито грижи както ний,

много, много се не мае,

гняздото си скоро вий.

Нощем в клонето се сгуша,

утром — слънце кат изгрей,

то гласа на бога слуша:

трепне криле и запей.

Мине пролет разцъфтяла,

минат летни марани,

дойде есен, дъжд и хала,

падне сняг по равнини.

Всякой тръпне и се свива;

птиче през море върви,

в топли крайща то почива,

дор се пролет пак яви.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.